google/wiki40b huggingface dataset:
ימים מאושרים

תקציר העלילה

עלילת הסדרה מתמקדת במשפחת קאנינגהאם, משפחה אמריקנית ממוצעת ממעמד הביניים ממילווקי. ההורים הם האווארד (טום בוסלי) ומריון (מריון רוס), וילדיהם המתבגרים, ריצ'י (רון הווארד), נער בעל גישה אופטימית ונאיבית, ואחותו היפה אך המגושמת ג'ואני (ארין מורן).
בתחילה, עלילת הסדרה נעה סביב דמותו של ריצ'י וחבריו: וורן (פוטסי) ובר, ראלף מאלף (Ralph Malph) וארתור (פונזי) פונזרלי. בעוד שבתחילה לדמותו של ארתור היה תפקיד קטן, בהמשך, עקב הפופולריות לה זכה הפכה דמותו למרכזית יותר. פונזי, בגילומו של הנרי וינקלר, היה חבר לשעבר בשתי כנופיות מקומיות, והוא הופך לחברו הטוב של ריצ'י ומתיידד גם עם משפחתו. הוא הוצג כפרחח חביב, נערץ על בנות ובעל השפעה רבה על ריצ'י וחבריו. דמות נוספת בסדרה היא בן דודו של פונזי, צ'ארלס ארקולה (סקוט באיו), "צ'אצ'י", בו ג'ואני מתאהבת.

סדרות-בת

ל"ימים מאושרים" מספר סדרות-בת: "לוורן ושירלי", "Blansky's Beauties", "מורק ומינדי", "Out of the Blue" ו"ג'ואני אוהבת את צ'אצ'י". בנוסף, הסדרה זכתה למספר סדרות בת מצוירות: "פונזי וחבורת ימים מאושרים" ו"השעה של מורק ומינדי, לוורן ושירלי ופונז". לא כולן זכו להצלחה. כך למשל הסדרות "Out of the Blue" ו-"Blansky's Beauties" זכו רק לעונה אחת ואילו "ג'ואני אוהבת את צ'אצ'י", לשתי עונות. בין סדרות-הבת המצליחות של "ימים מאושרים" ניתן למנות את "לוורן ושירלי", שלה 8 עונות ואת "מורק ומינדי", עם 4 עונות.

לוורן ושירלי

"לוורן ושירלי" (Laverne & Shirley) הייתה סדרת-בת על שתי בנות צעירות ועצמאיות בטווח הזמן של שלהי שנות-50 עד סוף שנות ה-60 (1959 - 1967 לערך). הן החלו להופיע בתפקיד אורח ב"ימים מאושרים" כמכרות של פונזי, אך זכו לתוכנית משלהן שזכתה להצלחה רבה. העלילה התמקדה בשתי בנות צעירות: לוורן דה פזיו (פני מרשל) וחברתה הטובה שירלי פיני (סינדי ויליאמס). לוורן נחשבה לבחורה צעירה, קשוחה וצינית ואילו שירלי נחשבת לבעלת האופי החביב יותר מבין השתיים. הסדרה שודרה ברשת ABC בין השנים 1976 עד 1983 ונחשבה לסדרת-הבת המצליחה ביותר של "ימים מאושרים", עם 8 עונות.

מורק ומינדי

סדרת-בת נוספת, שזכתה ל-4 עונות, הייתה "מורק ומינדי" (Mork & Mindy) ששודרה ברשת ABC בין השנים 1978 עד 1982. הסדרה, שכללה מוטיבים של מדע בדיוני, התמקדה בחייזר דמוי אדם בשם מורק (רובין ויליאמס). מורק הופיע לראשונה ב"ימים מאושרים" ולאחר שדמותו צברה פופולריות רבה הוא זכה לסדרה משלו. מורק הוא חייזר מכוכב "אורק" שמגיע לכדור הארץ כדי לחקור את בני האנוש ובדרך הוא פוגש את אהובתו, מינדי (פאם דובר), שעובדת בחנות תקליטים. הוא מחליט לחיות בכדור הארץ אך נתקל בקשיים מרובים כיוון שאינו יודע איך לתקשר היטב עם בני אדם.

ג'ואני אוהבת את צ'אצ'י

סדרת-בת נוספת התמקדה בג'ואני קנינגהאם (אחותו של ריצ'י) וצ'ארלס "צ'אצ'י" ארקולה (בן דודו של פונזי) המאוהבים זה בזו. הסדרה כשלה וירדה אחרי שתי עונות, היא שודרה ברשת ABC בין השנים 1982 ל-1983.

סדרות מצוירות

"פונזי וחבורת ימים מאושרים" ו"השעה של מורק ומינדי, לוורן ושירלי ופונז" היו סדרות-הבת המצוירות של חברת ההפקות האנה-ברברה. עקב ההצלחה הרבה של "ימים מאושרים", הוחלט להפיק סדרות מצוירות שיתאימו לילדים. אולם הסדרות המצוירות לא הצליחו למשוך צופים רבים, ולאחר פחות משנתיים, ירדו מהמסכים. הסדרות שודרו בין 1981 ל-1983.
FEMA

הסוכנות הפדרלית לניהול מצבי חירום (באנגלית: Federal Emergencies Management Agency, בראשי תיבות: FEMA) היא סוכנות ממשלתית בארצות הברית האחראית לטיפול וניהול מצבי חירום כאסונות טבע ומשברי חירום לאומיים.
מאז ה-1 במרץ 2003, הסוכנות היא חלק מהמחלקה לביטחון המולדת, ומשרדה הראשי שוכן בוושינגטון.

היסטוריה

הארגון הוקם ב-1 באפריל 1979 כיורש המשרד למוכנות חירום, שנוסד ב-1975. FEMA הוקמה על ידי נשיא ארצות הברית ג'ימי קרטר. הסוכנות הפכה לסוכנות הפדרלית הראשונה בארצות הברית שהוטל עליה כל תפקידי ההגנה האזרחית במדינה, שעד אז היה זה עבודת מחלקת ההגנה של ארצות הברית וסוכנות המוכנות להגנה אזרחית.
בשנת 1993 ביל קלינטון מינה את ג'יימס לי וויט למנהל FEMA ובשנת 1996 הסוכנות עלתה לרמה של מחלקה בקבינט, אך הנשיא ג'ורג' וו. בוש לא המשיך במגמה זו. לאחר מתקפות ה-11 בספטמבר הקונגרס העביר את חוק ביטחון המולדת בשנת 2002 שהקים את המחלקה לביטחון המולדת של ארצות הברית והכפיף תחת קורת גג אחת מספר סוכנויות פדרליות לאכיפת חוק, לשמירת גבולות והגנה אזרחית. ב-1 במרץ 2003 FEMA איבדה את מעמדה העצמאי והיא הפכה למינהל לתגובה ומוכנות חירום של המחלקה לביטחון המולדת, כשהיא מעסיקה 2,600 עובדים. ב-31 במרץ 2007 שוב הפכה ל-FEMA אך נותרה כפופה למחלקת ביטחון המולדת. הסוכנות פעלה בעת אסון הוריקן קתרינה ב-2005 להגשת סיוע דחוף לתושבי ניו אורלינס שנותרו ללא קורת גג, וכן במהלך הוריקן סנדי ב-2012. תקציבה השנתי של הסוכנות מגיע ל-13 מיליארד דולרים.

תאוריית הקשר

קיימת תאוריית קשר (תאוריית הקשר על FEMA ) ולפיה הסוכנות היא כסות לכלי להפיכת ארצות הברית למדינת משטרה שתשמש כזרוע ביצוע לכליאת אזרחים אמריקאים במעין מחנות ריכוז (בדומה לכליאת היפנים בארצות הברית) או חינוך מחדש, תוך ביטול החוקה, בשל מצב חירום שיוכרז עקב אסון טבע או אסון ידי אדם. תאוריה זו מתקשרת לתאוריה נוספת ולפיה הבונים החופשיים מפעילים ממשלת צללים והם שעומדים מאחורי תוכנית זו. ישנם הדים שונים לתאוריית קשר זו, כגון פרק בסדרת משפחת סימפסון בה המשפחה נעצרת בעקבות אמירה של ליסה והשיר Endgame של להקת מגאדת'.
אוקסיטניה (חבל מנהלי)

הקמת החבל

החבל הוקם במסגרת רפורמה מנהלית שננקטה להקטנת מספר החבלים בצרפת המטרופוליטנית מ-22 ל-13. הוא כולל שני חבלים שהיו נפרדים על פי החלוקה הקודמת - לנגדוק-רוסיון ומידי-פירנה.
בירת החבל היא העיר טולוז. יש בו 13 מחוזות.
לחבל ניתן בתחילה שם זמני שהיה צירוף של שמות שני החבלים הכלולים בו, "לנגדוק-רוסיון-מידי-פירנה" (Languedoc-Roussillon-Midi-Pyrénées). ביולי 2016 הכריזה מועצת החבל על שמו הנוכחי והקבוע אוקסיטניה (Occitanie), למרות שהשטח מהווה כמחצית משטח החבל ההיסטורי אוקסיטניה.

גבולות החבל

החבל גובל במערב בחבל אקיטן החדשה, בצפון בחבל אוברן-רון-אלפ, במזרח בחבל פרובאנס-אלפ-קוט ד'אזור, בדרום-מזרח בחוף הים התיכון ובדרום בספרד.
חלב אורז

חלב אורז הוא משקה דמוי חלב המיוצר מאורז. בדרך כלל מכינים אותו מאורז חום. המתיקות שבו מתקבלת מפירוק פחמימות לגלוקוז ולעיתים מוספים למשקה במהלך ייצורו סירופ מקנה סוכר לקבלת מתיקות גבוהה יותר. בהשוואה לחלב פרה, הוא מכיל יותר פחמימות אך אין בו כולסטרול או לקטוז. חלב אורז תעשייתי מועשר לרוב בוויטמינים ומינרלים, בהם סידן, ויטמין B₁₂, ניאצין וברזל.
חלב אורז משווק בטעם רגיל, וניל או שוקולד, ויכול לשמש כתחליף לחלב פרה במתכונים רבים. חלב אורז מכיל פחות חלבונים מחלב אם ומחלב פרה ולכן אם נאלצים לתת אותו לפעוט (להבדיל מתינוק), יש הנוהגים לערבב בו אבקת ביצים.
משרד הבריאות בבריטניה ממליץ לא לתת חלב אורז לילדים מתחת לגיל 5 בגלל חשש מרמות גבוהות של ארסן. האיגוד האירופאי לרפואת ילדים ממליץ להימנע מחלב אורז לילדים בכל הגילאים, אלא אם כן רמת הארסן מצוינת במוצר. לפי דו"ח של הארגון, חלב אורז עלול לגרום לחשיפה גבוהה של תינוקות וילדים לארסן, ברמה הגבוהה פי שניים או שלושה מאשר במבוגרים.
רון בולוטין

ביוגרפיה

בולוטין נולד בירושלים לאב גרפיקאי ולאם מורה. בסמוך ללידתו עברה משפחתו לבאר שבע ובהיותו בן שנתיים אל תל אביב, בה הוא סיים את לימודיו התיכוניים בתיכון עירוני א'. בנעוריו הוא עסק בשחייה תחרותית במסגרת הקאנטרי קלאב בתל אביב. בשנת 1975 התגייס לצה"ל ושירת בסיירת שקד. במהלך תאונת אימונים בחצי האי סיני הוא נפצע ממוקש, אחת מרגליו נקטעה וחודשים ספורים הוא סבל מעיוורון.
לאחר תקופת שיקום שב בולוטין בשנת 1976 לביתו. במסגרת בית הלוחם בתל אביב הוא חזר לעסוק בשחייה וכעבור זמן היה חבר נבחרת ישראל לנכים.  באותה שנה הוא זכה באליפות ישראל בשחיית פרפר ובשנת 1979 זכה באליפות אירופה, בה הוא גם שבר שיא עולם משחה 100 מטרים בסגנון פרפר. בין השנים 1980–2000 הוא לקח חלק בשש תחרויות אולימפיאדת הנכים וזכה ב-11 מדליות.  משנת 1988 הוא מאמן נבחרת השחייה הפאראלימפית ומשנת 1989 הוא עומד בראש המחלקה לספורט ואורח חיים בריא בחברה למתנ"סים.
בשנת 2004 נבחר בולוטין לצד ספורטאים ישראלים בולטים נוספים להשיא משואה בטקס הדלקת המשואות בהר הרצל.
בולוטין הוא בוגר תואר ראשון במנהל עסקים ומערכות מידע מאוניברסיטת תל אביב, מוסמך בחינוך גופני ובריאות הציבור ובעל דוקטורט בחינוך גופני. כמו כן הוא מאמן שחייה מוסמך.
המוציא מחברו עליו הראיה

המוציא מחברו - עליו הראיה הוא כלל ראייתי הקובע את המידה בה צריך צד למשפט אזרחי להוכיח את טענותיו. על כל צד במשפט מוטלים שני נטלים. האחד הוא "נטל הבאת הראיות", העוסק בשאלה איזה הוא הצד הפותח בהבאת ראיותיו, והשני הוא "נטל השכנוע", העוסק במידה בה צריך בעל דין לשכנע את בית המשפט ביסודות העובדתיים העומדים בבסיס טענותיו על מנת שיזכה בדינו.
כלל "המוציא מחברו", הלקוח מן המשפט העברי, קובע כי צד למשפט אזרחי צריך להוכיח את עיקרי העובדות המהוות את עילת תביעתו מן הבחינה המשפטית. רמת ההוכחה אינה כבמשפט הפלילי "מעבר לספק סביר", כי אם די בהוכחה כי גירסתו של הצד שעליו נטל ההוכחה סבירה יותר מאשר הגרסה השוללת אותה. נהוג לומר שנטל ההוכחה במשפט הפלילי הוא של 99% והוא מוטל על המאשים, ואילו במשפט האזרחי נושא התובע בנטל להוכיח תביעתו ברמת ודאות של 51%. לעיתים מטיל החוק על צד הרוצה להוכיח טענה מסוימת נטל הוכחה גבוה יותר. כך, למשל, ישנה פסיקה הקובעת כי הטוען לתרמית, חייב להוכיחה ברמת ודאות גבוהה מזו המקובלת במשפט האזרחי.
ישנן טענות הגנה המעבירות את נטל ההוכחה מן התובע אל הנתבע. כך, למשל, טענת "פרעתי", מעבירה את נטל ההוכחה מן התובע חוב כספי, אל הטוען כי פרע את החוב.
באשר לנטל הבאת הראיות, נטל זה הולך אחר הדין המהותי, וכך הצד שעליו מוטל נטל ההוכחה מבחינה מהותית, יהיה גם הצד שעליו לפתוח בהבאת הראיות בפני בית המשפט.

במשפט העברי

הכלל, "המוציא מחברו - עליו הראיה" הוא מכללי היסוד במשפט העברי, ונקרא "כלל גדול בדין". הדין הוא בעל תוקף מדאורייתא, ונלמד ממספר מקומות:
"ושפטתם צדק": צדיק בצדקו תובע ומביא ראיות. זה עוטף בטליתו - זה אמור שלי היא וזה אומר שלי היא? וזה חורש בפרתו וזה אומר שלי היא? וזה יושב בתוך ביתו וזה אומר שלי הוא? זה מחזיק בשדהו וזה אומר שלי הוא? לכך נאמר "ושפטתם צדק" - צדיק בצדקו תובע ומביא ראיות
— ספרי דברים, טז
אמר רבי שמואל בר נחמני: מניין להמוציא מחבירו עליו הראיה? שנאמר "מי בעל דברים יגש אליהם" - יגיש ראיה אליהם. מתקיף לה רב אשי הא למה לי קרא? סברא הוא! 'דכאיב ליה כאיבא אזיל לבי אסיא' (כלומר: לשם מה נחוץ פסוק? ההיגיון אומר: 'זה שכואב לו ילך לבית הרופא')
— תלמוד בבלי, מסכת בבא קמא, דף מ"ו, עמוד ב'
במשנה הפותחת את מסכת בבא מציעא, מצאנו: "שניים אוחזין בטלית... זה אומר כולה שלי, וזה אומר כולה שלי, זה יישבע שאין לו בה פחות מחצייה, וזה יישבע שאין לו בה פחות מחצייה, ויחלוקו" (בבא מציעא, א, א). בתלמוד מוסבר שבמקרה בו אין מוחזק יחיד מודים חכמים שיש לחלוק, ואילו שבה, לפי דעת סומכוס גם במקרים נוספים חולקים. סומכוס הרחיב את דעתו אף למקרים שונים, ונחלקו אמוראים בגמרא באיזה מקרה יודה אף סומכוס שהמוציא מחברו עליו הראיה. להלכה, חבריו של סומכוס חלקו עליו ונפסק, לדעת רוב הראשונים, שרק במקרה בו לא ניתן לברר למי שייך החפץ מלכתחילה, כגון המקרה המובא במשנה - יחלוקו.
אדמונד איירונסייד

חייו

איירונסייד התגייס לחיל התותחנים המלכותי ב-1899, ושירת במלחמת הבורים. לאחר מכן שימש תקופה קצרה כמרגל במושבות הגרמנים בדרום מערב אפריקה. מששב לשירות רגיל שירת כקצין מטה במפקדת דיוויזיה בשנתיים הראשונות שמלחמת העולם הראשונה, וב-1916 מונה לראש המטה של הדיוויזיה הקנדית הרביעית. ב-1918 קיבל פיקוד על חטיבה בחזית המערב, אך במהרה נשלח לפקד על חיל המשלוח הבריטי שנשלח להתערב במלחמת האזרחים הרוסית. לאחר מכן פיקד על כוחות הכיבוש של מדינות ההסכמה בטורקיה, ולבסוף על הכוח הבריטי בפרס ב-1921. בשנה זו קודם לפקד על הכוח הבריטי בעיראק אך נאלץ לדחות את הקידום עקב פגיעה בתאונת טיס.
הוא שב לשירות כמפקדו של בית הספר לפיקוד ומטה בקמברלי, ושם תמך ברעיונותיו של ג'ון פרדריק צ'ארלס פולר, שהיה מהוגי הצבא הממוכן. לאחר מכן קיבל את הפיקוד על דיוויזיה, ועל מחוזות צבאיים שונים בהודו ובבריטניה. בשנת 1937 היה צפוי להיות מקודם לתפקיד ראש המטה הכללי הקיסרי, אך הקידום פסח עליו, והוא נשלח להיות למושל גיברלטר, תפקיד שניתן בדרך כלל לקצין בכיר העומד בפני פרישה. ב-1939 נקרא לשוב לשירות פעיל ומונה למפקח הכללי על כוחות הצבא שמעבר לים, תפקיד שהיה עשוי להוביל למינויו לראש כוח המשלוח הבריטי במקרה של מלחמה.
משפרצה מלחמת העולם השנייה מונה לורד גורט לתפקיד מפקד חיל המשלוח, ואיירונסייד מונה לראש המטה הכללי הקיסרי. בתחילת 1940 תמך בהתערבות צבאית באזור סקנדינביה, אך עם סיום מלחמת החורף, היה צורך בשינוי תוכניות אלו. בזמן המערכה בנורווגיה והמערכה על צרפת מילא תפקיד שולי, ותפקידו במערכה על צרפת נפגע בשל היחסים הרעועים בינו ובין לורד גורט. בסוף מאי 1940 הוחלף בתפקיד ראש המטה על ידי ג'ון דיל, ומונה לתפקיד המפקד על החילות בבריטניה במקרה של פלישה גרמנית. בתפקיד זה שירות כחודשיים, עד לפרישתו. הוא פרש לביתו בנורפוק, וקיבל דרגת פילדמרשל ואת תואר האצולה ברון מאיירונסייד. לאחר מכן לא נשא בתפקיד רשמי כלשהו, עד מותו בשנת 1959.
יחסי אסטוניה–מונקו

היסטוריה

היחסים בין אסטוניה למונקו כוננו ב-7 בפברואר 2008. הקונסוליה האסטונית במונטה קרלו נפתחה ב-14 באוקטובר 2005 ובאמצע 2007 מינתה מונקו קונסול כבוד לאסטוניה.
ב-2 ביוני 2011 ביקר אלבר השני, נסיך מונקו בטאלין לצורך פתיחת מרוץ מכוניות חשמליות שהוא ארגן וייסד, המירוץ הבא עבר דרך מדינות רבות באירופה, נמשך עד 2012 ובסופו נערך טקס חגיגי בארמון הנסיך של מונקו. מעולם לא נערכו ביקורים רמי דרג של בכירים אסטונים במונקו.
שיתוף פעולה נוסף וחשוב בין מונקו לאסטוניה הוא שיתוף הפעולה בתחום התיירות; בשנת 2010 פתחה אסטוניאן אייר קו טיסה ישיר בין טאלין לבין ניס. ישנם כ-10 עסקים הפועלים באסטוניה בהם שולטת הממשלה המונגאסקית.
מכתש בטאגייקה

מכתש בטאגייקה (ברוסית: Кратер Батагайка) הוא שקע תרמוקרסטי השוכן באזור של קפאת-עד בטייגה של מזרח סיביר ברפובליקת סאחה-יקוטיה ברוסיה, כ-10 קילומטרים דרומית-מזרחית לעיירה בטאגי (Батага́й), וכ-5 קילומטרים צפונית-מזרחית ליישוב אסה-חאייה (Эсэ-Хайя), כ-660 קילומטרים צפון צפון-מזרח מיקוטסק בירת הרפובליקה. למכתש ההולך ומתעמק צורת ראשן, ונכון לתחילת 2016 אורכו כקילומטר ועומקו המקסימלי 86 מטרים. המכתש קרוי על שם הנהר בטאגייקה הסמוך, יובל של הנהר יאנה. השקע מכונה גם מגאסלמפ (megaslump), מאנגלית.
השקע החל להיווצר בשנות ה-60 של המאה ה-20 לאחר שבורא היער שגדל בשטח. עקב כך נחשפו פני הקרקע לשמש בקיץ, ושכבת הקרקע העליונה הלכה והתחממה. בנוסף, מלבד הצללה העצים שמרו על הקרקע מפני התחממות משום שבתהליך הדיות של העצים טפטפו מים קרים על פני הקרקע ושמרו על קור הקרקע בקיץ. החום המיס את הקרח שמתחת לשכבת הקרקע והיא שקעה ונסחפה. שכבת הקרח נחשפה ישירות לאור שמש מה שהגביר את תהליך ההתמוססות. שיטפונות ב-2008 העמיקו עוד יותר את השקע.
ABC Kids

ABC Kids (נודעה גם כ-Disney's ABC Kids) הייתה רצועת סדרות אנימציה ולייב-אקשן לילדים ששודרה ברשת ABC בימי שבת בבוקר בארצות הברית. היא נודעה בעבר כDisney's One Saturday Morning.
ABC Kids הסתיימה ב-27 באוגוסט 2011. ב-3 בספטמבר 2011, היא הוחלפה ב-Litton's Weekend Adventure.

Disney's One Saturday Morning

ב-7 בספטמבר 1996, לאחר שחברת וולט דיסני קנתה את רשת ABC, הרשת החלה לשדר סדרות של דיסני בימי שבת בבוקר והורידה מהמסך את כל הסדרות שלא בבעלותה (חוץ מהמופע של באגס באני וטוויטי).
Disney's One Saturday Morning החלה לשדר ב-13 בספטמבר 1997. הרצועה חולקה לשלושה חלקים עיקריים: שלוש שעות של סדרות מצוירות באופן סדיר, שעתיים של קטעים חינוכיים וקומיים, ביחד עם פרקים מלאים של שלוש סדרות: דאג (שנקנתה מניקלודיאון), הפסקה ופפר אן.
ב-6 בספטמבר 1999, ספין אוף של הרצועה (Disney's One Too) שודר ברשת UPN ובסינדיקציה כל יום חול בבוקר או אחר הצהריים ובבוקר יום ראשון. One Saturday Morning שודרה בפעם האחרונה ב-7 בספטמבר 2002 עקב מדרוג נמוך.

ABC Kids

דיסני קנו את הנכסים של Fox Kids ב-2002 (בעיקר עבור ערוץ Family שגם נכלל במכירה). למרות שרק פאוור ריינג'רס עברו מ-Fox ל-ABC, בכל זאת כמחווה עדינה לFox Kids, מיתגה רשת ABC מחדש את רצועת שבת בבוקר שלה, ל-ABC Kids. המיתוג החדש הופיע לראשונה ב-14 בספטמבר 2002, אותו יום שהעסקה גובשה סופית. הרצועה החדשה הורכבה במקור מתוכניות חדשות, אבל בסוף, כל התוכניות של ABC Kids הפכו לשידורים חוזרים של סדרות המקור של ערוץ דיסני. למעברונים והפרומואים של הרצועה היה מוטיב של אצטדיון.
פאוור ריינג'רס במקור שודרה ב-Fox Kids עד חצי עונת כוח הסערה, כשהסדרה עברה לABC Kids לעונת שידורי סתיו 2002 עקב מכירת Saban Entertainment ו-Fox Family לדיסני ב-2001. החל מפרק 27, שאר עונת כוח הסערה שודרה לראשונה בABC Kids. במהלך זמנה גם בFox Kids וגם בABC Kids, כל עונת כוח הסערה שודרה מאוחר יותר בשידורים חוזרים ב-ABC Family (ברצועת האקשן של ABC Family). בעונה הבאה, סופת הנינג'ה גם שודרה לראשונה בABC Kids ובשידורים חוזרים מאוחר יותר ברצועת האקשן של ABC Family. העונות הבאות אחריה (עוצמת הדינוזאור, כוח דלתא בחלל, כוח מיסטי, מבצע הילוך על וזעם הג'ונגל) כולן שודרו לראשונה בג'טיקס ואחר כך בשידורים חוזרים בABC Kids. עונת סיבובים לדקה וגרסה מחודשת של העונה הראשונה של מייטי מורפין פאוור ריינג'רס שודרו בABC Kids בלבד.
פאוור ריינג'רס סיימה את שידוריה בABC Kids ב-28 באוגוסט 2010 בגלל שחיים סבן קנה מחדש את הזיכיון מדיסני ונתן את זכויות השידור לניקלודיאון במאי 2010. ב-4 בספטמבר 2010, השעה שבה שודרה הסדרה הוחזרה לתחנות המקומיות. אחרי השלמתה בABC Kids, פאוור ריינג'רס עברה לניקלודיאון. כל העונות החדשות (החל מעונת סמוראי) שודרו לראשונה בערוץ ניקלודיאון המרכזי ב-7 בפברואר 2011. שידורים חוזרים של עונות חדשות וכל העונות הקודמות שודרו בערוץ ניקטונס ב-11 בפברואר 2011.
עם התרחבות הנחיות שידורי הE/I מהממשלה, חלק מהתחנות השותפות של הרשת סירבו לשדר כל תוכנית שלא ממלאת את דרישות ה-E/I (כמו קים פוסיבול ופאוור ריינג'רס) . לעומת זאת, חלק מהתחנות פיצלו את זמן השידור שלהן לזמן מוקדם יותר בבוקר שבת או ליום ראשון .
ABC Kids שודרה בפעם האחרונה ב-27 באוגוסט 2011. לאחר מכן, ABC הפסיקה לשדר סדרות אנימציה.
ב-24 במאי 2011, ABC הכריזה כי הגיעה להסכם עם חברת Litton Entertainment כדי להפיק תוכן מקורי לרצועת שבת בבוקר. רצועת Litton's Weekend Advneture הושקה ב-3 בספטמבר 2011, והחליפה את ABC Kids.
ג'ואן נייתן

קורות חייה

נייתן נולדה בפרובידנס רוד איילנד. קיבלה תואר שני בספרות צרפתית מאוניברסיטת מישיגן, ותואר שני נוסף במנהל ציבורי מבית הספר לממשל על-שם ג'ון קנדי באוניברסיטת הרווארד. במשך שלוש שנים התגוררה בישראל ועבדה אצל ראש עיריית ירושלים טדי קולק.
נייתן הייתה אחת ממייסדי פסטיבל האוכל של השדרה התשיעית בניו יורק. כן הייתה המפיקה בפועל והמנחה של התוכנית "Jewish Cooking in America with Joan Nathan", סדרה של רשת PBS המבוססת על ספרה, "Jewish Cooking in America".
במאי 2011 קיבלה נייתן פרס הוקרה מיוחד מטעם המכון למחקר יהודי על תרומתה לשימור התרבות היהודית.
נייתן נשואה לאלן גרסון, ולהם שלושה ילדים: דניאלה, דייוויד ומריסה. הם מתגוררים בוושינגטון די.סי. ובמרתה'ס ויניארד.
Silk Road

Silk Road (בתרגום חופשי: דרך המשי) היה אתר ברשת שעסק במסחר. הוא הופעל כשירות Tor חסוי, אשר משתמשיו יכלו לצפות בתוכנו באופן אנונימי ובטוח, ללא חשש לניטור תעבורת הרשת שלהם. האתר החל לפעול בפברואר 2011, אך פיתוחו החל כשישה חודשים מוקדם יותר והוא נועד להיות כחלק מהרשת העמוקה. למרות שהאתר היה מחתרתי, והוגדר לפעמים כאמזון או כ-eBay של מכירת הסמים הבלתי חוקיים, האתר התעסק גם עם מכירת מוצרי יופי וטיפוח, ביגוד, ספרים, חפצי אומנות, פריטי אספנות, ציוד מחשבים, מוצרים דיגיטליים, לצד עשרות קטגוריות נוספות של סחורות.
התשלום בוצע באמצעות ביטקוין, אותו קשה בהרבה לאתר מכסף פיאט, דבר שהעלה את ערכו של המטבע הווירטואלי.
בתחילה היו נרשמים קונים באופן חופשי, ומספר חשבונות המוכרים היה מוגבל. למוכרים נדרשה רכישת חשבון במכירה פומבית. מאוחר יותר נגבה מחיר קבוע לכל מוכר כדי לצמצם את האפשרות למכירת סחורה פגומה.
ב-3 באוקטובר 2013 ה־FBI הפסיק את פעילות אתר דרך המשי. הם עצרו את רוס ויליאם אולבריכט, הם זיהו אותו כמפעיל המרכזי של האתר אשר היה תחת השם "Dread Pirate Roberts" והאשימו אותו ברצח על ידי שימוש בשכיר חרב, ובסחר בלתי חוקי בסמים.
ב-7 בפברואר 2014 הואשם אולבריכט בבית המשפט בעבירות של סחר בסמים, פריצה למחשבים, הלבנת כספים ובניסיון להטעות את בית המשפט.
בפברואר 2015 הורשע אולבריכט ופסק דינו נחתם למאסר עולם וקנס של 184 מיליון דולר.
גוסטאבו דודאמל

ביוגרפיה

דודאמל נולד בברקיסימטו, ונצואלה. הוא למד מוזיקה מגיל צעיר והחל לנגן בכינור בגיל 10. כעבור זמן קצר החל ללמוד קומפוזיציה. הוא למד בקונסרבטוריון חסינטו לארה ומורהו לכינור שם היה חוסה לואיס חימנס. משם המשיך ללימודים אצל חוזה פרנסיסקו דל קסטיו באקדמיה הלטינו-אמריקאית לכינור. בגיל 12 החל לנגן ככנר ראשון בתזמורת הנוער של ברקיסימטו ובגיל 13 גם ניצח עליה כמחליף מזדמן למנצח, שחלה.
בצורה מסודרת החל ללמוד ניצוח בשנת 1996, אצל חוסה אנטוניו אבראו, והתמנה למנהל מוזיקלי של תזמורת הנוער הלאומית "סימון בוליבר" של ונצואלה בשנת 1999. עם התזמורת הוא יצא למסע קונצרטים בינלאומי בסיציליה, רומא, ברלין, מינכן ווינה, ובמקומות נוספים.
אחרי שזכה בתחרות ניצוח על שם גוסטב מאהלר בשנת 2004, השתתף בכיתת אמן של קורט מאזור בלונדון. שמו החל להתפרסם והגיע לידיעתם של מנצחים כמו סר סיימון ראטל וקלאודיו אבאדו, שנענה להזמנות לנצח על תזמורת סימון בוליבר בוונצואלה.
דודאמל ניצח לראשונה על תזמורת פילהרמוניה ועל התזמורת הפילהרמונית של לוס אנג'לס, בין השאר, בשנת 2005, וכן חתם על חוזה עם חברת ההקלטות דויטשה גראמופון. בשנת 2006 הופיע עם עוד תזמורות ברמה בינלאומית, בהן התזמורת הסימפונית של ברמינגהאם, התזמורת הסקסונית הממלכתית של דרזדן והתזמורת הפילהרמונית המלכותית של ליברפול. הוא הוזמן לכהן כמנצח ראשי של התזמורת הסימפונית של גוטנבורג משנת 2007 ועד שנת 2012.
ביולי 2006 ניצח על התזמורת הפילהרמונית הישראלית בפסטיבל ספולטו באיטליה. היה זה המפגש השני שלו עם התזמורת, לאחר ששנה קודם לכן החליף את זובין מהטה בניצוח על הסימפוניה החמישית של מאהלר. התזמורת התפעלה מגישתו הרעננה והנלהבת. דודאמל התבקש להחליף את זובין מהטה, ששבר את רגלו, בסדרת קונצרטים מיצירות מאהלר. הוא ניצח על התזמורת גם בחגיגות השבעים להיווסדה, בדצמבר 2006, יחד עם לורין מאזל, קורט מאזור, ואלרי גרגייב וזובין מהטה.

חייו האישיים

גוסטאבו דודאמל בא ממשפחה מוזיקלית. אביו היה נגן טרומבון בתזמורת סימפונית ואמו הייתה זמרת סופרן. 
הוא נשא לאישה את חברתו משנים, אלואיסה מאטורן, בשנת 2006, בקראקס. תזמורת הנוער הלאומית סימון בוליבר חברה לסקולה קנטורום לשוות לאירוע אופי של חגיגה מוזיקלית מיוחדת במינה. החתונה נערכה בקתדרלה באוניברסיטה הקתולית במונטאלבאן, פרוור של קראקס. מאטורן, ילידת ונצואלה, היא רקדנית בלט ושואפת לקדם את הקריירה שלה כסופרת פוליטית בשנים הבאות.
אלפרד קיטנר

אלפרד קיטנר (Alfred Kittner; ‏
24 בנובמבר 1906, צ'רנוביץ, בוקובינה - 14 באוגוסט 1991, דיסלדורף) היה משורר יהודי שכתב בשפה הגרמנית.

ביוגרפיה

עם פרוץ מלחמת העולם הראשונה ב-1914, לפני כניסת הרוסים לצ'רנוביץ, עזב קיטנר בן ה-12 את העיר עם משפחתו ועבר להתגורר בווינה ממנה חזר עם סיום המלחמה ב-1918. 
בין השנים 1932 - 1935 שימש כעורך העיתון "Der Tag" (היום), עיתון יומי יהודי בשפה הגרמנית שהופיע בצ'רנוביץ בשנים אלה. קיטנר היה בין משורריה היהודים של צ'רנוביץ אשר עשו את צעדיהם הראשונים בשפה הגרמנית. בין שיריו הידועים ביותר נמנית הפואמה הרומנטית שפורסמה בצ'רנוביץ בשנת 1936 "פרש העננים". 
בתקופת השואה כתב קיטנר שירים בגרמנית בגטו צ'רנוביץ, וב- 1942 גורש לטרנסניסטריה. אחרי המלחמה חזר לצ'רנוביץ, אך ב-1945 עבר לבוקרשט ושם יחד עם ידידו אלפרד מרגול-ספרבר נמנה עם המשוררים הפעילים ביותר של החוג הבוקובינאי שנאסף באותם ימים בבירת רומניה.
בשנת 1956 הופיע בבוקרשט כרך שיריו "צעדת הרעב וגדר התיל" בו נתן ביטוי לזכרונות שואת היהודים בטרנסניסטריה.
בעת שהותו בבוקרשט עסק בתרגום שירה רומנית לגרמנית. ובשנת 1971 יצאה בעריכתו אנתולוגיה של משוררים יהודים מבוקובינה שכתבו בגרמנית.
לאחר מות אשתו ב-1980 עזב את רומניה והשתקע בעיר דיסלדורף שבגרמניה המערבית, שם נפטר.
יורוניוז

רכישה על ידי נגיב סאוויריס

בפברואר 2015 אישר דירקטוריון החברה את הצעתו של איש העסקים המצרי, נגיב סאוויריס, לרכוש 53% מהערוץ. העסקה העלתה מספר שאלות בדבר עצמאותה העתידית של הרשת.

Africanews

ב-20 באפריל 2016 חברת הבת של יורוניוז השיקה גרסה אפריקאית לשירות החדשות שנקראה Africanews שמשדרת בצרפתית ואנגלית.

EuronewsNBC

במהלך נובמבר 2016 מועצת המנהלים של הערוץ הייתה בשיחות עם NBC יוניברסל, חברת האם של NBC על "שותפות אסטרטגית". NBCU תרכוש 15%-30% מהבעלות ברשת יורוניוז, תתרום לתוכן של יורוניוז ותאפשר את הרחבת הפעילות של NBC News באירופה. קבוצת NBCUniversal News רכשה 25% ממניות יורוניוז בפברואר 2017 תמורת 30 מיליון דולר.

שידור

הערוץ זמין ב-428 מיליון משקי בית ב-156 מדינות ברחבי העולם. הוא זמין ביותר מ-170 מיליון משקי בית באירופה באמצעות הכבלים, הלוויין והשידור היבשתי. הוא גם החל להיות זמין בפלטפורמות המדיה החדשות כגון IPTV.
בשנת 2012, MTIS, הרשת הגדולה בבלרוס הפסיקה לשדר את הערוץ מסיבות לא ידועות.
בספטמבר 2016 הערוץ ירד מרשימת הערוצים של Freesat בהחלטה של סאוויריס.
שידורי HD החלו ב-2 בנובמבר 2016.

משרדים

יורוניוז משדרת בעיקר מהמטה שלה בליון, אך גם יש לה מספר משרדים למטרות עריכה או שיווק באתונה, בריסל, בודפשט, דוחא, דובאי, איסטנבול, לונדון, פריז ו-וושינגטון.
כדורסל 3x3

כדורסל 3x3 (מבוטא כדורסל 3 על 3)  הוא משחק כדור המבוסס על כדורסל, שבו משחקים שלושה שחקנים מול שלושה שחקנים אחרים על חצי מגרש וסל אחד. המשחק מקודם ומנוהל על ידי פיב"א - הפדרציה הבינלאומית של הכדורסל.

היסטוריה והתפתחות המשחק

3x3 הוא משחק שמשוחק כבר שנים רבות באופן בלתי פורמלי. באופן רשמי, התקיימה תחרות 3x3 גדולה כבר ב-1989 בארצות הברית. מאז עלה מספר הספורטאים שלוקחים חלק בספורט זה ותחרויות רבות נוספות התקיימו. הפריצה הגדולה לתודעה התרחשה ב-2010, כשהמשחק היה חלק מאולימפיאדת הנוער בסינגפור.
ממשלת ניו זילנד

טרמינולוגיה

המונח ממשלת ניו זילנד יכול להיות בעל מספר משמעויות שונות. במובן הרחב שלה, זה יכול להתייחס באופן קולקטיבי לשלושת הענפים המסורתיים של הממשלה - הרשות המבצעת, הרשות המחוקקת (המלכה בפרלמנט ובית הנבחרים) והרשות השופטת (בית המשפט העליון ובתי המשפט הכפופים). כל סניף פועל בנפרד מהאחרים בהסדר המתואר כ"הפרדת רשויות".
המונח באופן נפוץ יותר משמש לתיאור חברי הפרלמנט המשתייכים למפלגה פוליטית מסוימת (או קואליציה של מפלגות) עם מספר גדול של מושבים די כדי לזכות בקולות חשובים (למשל בהצבעת התקציב מדי שנה). המפלגה הגדולה או הקואליציה הגדולה מרכיבה את הממשלה - זו התחושה המיועדת כאשר נאמר שמפלגה פוליטית "מעצבת את הממשלה". חוק החוקה 1986, החלק העיקרי בחוקה ניו זילנד, ממקם את הממשלה המבצעת במועצת המנהלים, אשר יכולה לכלול גם שרים מחוץ לקבינט.
הענף הביצועי של בנייני הפרלמנט בניו זילנד, המכונה בדרך כלל "הכוורת" בשל צורת המבנה, מאכלס רבים ממשרדי הממשלה והוא גם מהווה את מושב ומקום מפגש הממשלה. לכן השם כוורת משמש לעיתים באופן מטונימי לתיאור ממשלת ניו זילנד, כפי שהבית הלבן משמש לתיאור הנשיא האמריקאי.